Teruska kemeran beridup menyana
NEMBIAK kitai bansa diatu sigi dilalau awakka sida anang ngubang runding pasal pemesai reti bagas, kelebih agi ngulihka belanja kena beridup enda salah baka aki ini kitai kelia ti keran bumai, awakka bulih padi,senang dalam pengidup laban semampai chukup pemakai. Nya alai dulu menya, barang sapa bulih padi endang tau dikumbai kaya raja. Kebuah pia laban padi meh sukat pengaya orang kelia.  Ukai wang ringgit,ukai tajau tang pemulih padi. Bala aki ini kitai, bala tuai dulu suba bela madah, nadai guna bisi tajau, mayuh antu pala, bisi wang ringgit enti nadai beras diempa. Nya alai semua pengeraja kitai Iban menya endang sigi ari pemulih padi magang. Nya alai laban umai nya pun pengidup bansa kitai, nya mega kebuah kitai Iban jimat bendar megai adat bumai betaun. Sida mega jimat ngintu padi sereta mega beras tauka asi. Empa penyimat sida, enti asi bisi belimbur kia-kia, asi nya enda tau enda diputik sida enggau naka penyiru, enggau naka penangi. “Dalam tiap rumah panjai Iban, endang sigi bisi siku orang digaga jadi kepala bumai betaun. Nyadi orang tu enda tau enda orang ke nemu pasal burung, ngelala pejalai bintang enggau bulan, likun pendiau, lalu ruai tikai iya enda tau sekali endur ngempuru laya enggau chakah indu anembiak enggai ka ruai iya kamah laban bekau pengamah enggau penyai. Pia mega orang kena pilih nya sigi enda tau enda orang ti pemulih padi enggau reta, reti nya orang ti pama agi pendiau,” ku Benedict Sandin dalam bup iya Raja Durong. Penemu aya Sandin tu nitih pansik iya bisi pengelama lebih 20 taun ti alai iya betanya ngagai bala tuai di Batang Paku, Rimbas enggau Krian. Nitih adat kenyau ari kelia, kejang deka bumai, kepala taun enda tau enda baum betanya ka utai deka dikereja sida serumah ba taun nya. Sebedau tu sida udah patut netapka alai endur sida bumai. Dia sida lalu betanya ngagai pangan diri sekalika taun ti dulu nya chelap lalu likun ba pengidup padi. Tauka iya bisi asai renga. Enti sema iya renga, tuai nya lalu mai orang ngenselan menua ti dikumbai ‘Buling ka Menua’. Tang enti taun ti dulu nya manah sida nadai nyebut tu. Manah tauka jai taun ti dulu, sida selalu gagit deka niri ka Gawai Batu kena bechelap lalu ngemanahka umai taun ti baru. Nyadi enti menua digenselan, babi siku meseti dibunuh tambah enggau anak itit siku, pia mega siku tauka dua iku manuk kena miau piring. Orang ti ngereja pengawa enda tau kurang ari tiga ngagai lima iku. Endur sida enselan nya endur lama, enti bisi, lalu enti nadai ulih mungkal endur baru,pia ku penemu orang tuai dulu. Ba senentang atur piring, siti piring tumbak, siti engkah atas para, siti engkah atas keresang, empat iti engkah ba sukut para enggau siti buai ke ai. Udah tembu miring nya baru ngaga serepak enggau pentik digaga ari kayu kumpang tauka menuwa dua iti. Tembu nya, baru tuai orang ti ngenselan menua lalu nyampi munyi tu: “Tu aku miauka manuk, kena miau piring, miau ading, miau perengka, miau tengkira. Ngambika nadai runggang, nadai timpang, bisi semua, bisi sereta. Kebuah alai pengawa kami bakatu, laban kami tu enselan menua, enselan tanah, enselan ai. Laban menua kami taun siti tu kemari udah diasai ka kami bisi menawa, bisi senika, alai kami nanam padi, namam tempuli. BEGERAH NGANJUNG BATU Kami tu minta tulung Petara Aki, Petara Ini, ti menya ti kelia. Kami tu endang nampung endang nerujung, endang niti endang nali ajar Petara, ajar Sempulang Gana, kenyau ari kelia nyentukka kemaya tu. Kami tu nyau deka bumai baru meh, nya alai nyau deka nuchi, deka meresi, deka ngupas deka ngendas, muai Antu Menawa Antu Senika, muai Antu Kudi, Antu Bebali.” Udah tembu nyampi nya baru munuh manuk enggau babi. Darah timbun mimit atas mua lubang ti alai darah nya siuh. Darah siuh nya lalu ninggang piring enggau tanah dalam lubang. Udah tembu munuh babi, nya baru nganjung semua piring ti disebut nya tadi ngagai endur sida siti-siti. Nyadi darah manuk enggau darah babi, ti ditimbun mimit tadi bai pulai ke rumah. Datai sida di rumah, nya baru begerah ngasuh orang siku sepintu nganjung batu, duku kena mantap enggau pengait, ngagai langkau panggau digaga orang ti tinggal di rumah, tinggal orang ti munuh babi enselan menua dulu tadi. Udah nya kepala taun ti nyadi tuai gawai miauka manuk baru kena beranchau tikai. Orang dulu ngembaika tikai di ruai nya kepala taun empu. Tembu sida beranchau, dua iku orang belanda ngirit chapan berengkah ari ruai tuai gawai siku ke setak, siku ke setak, mupu ka Antu Rua, niti tempuan. Lebuh mansa mua pintu bilik sida serumah nya seduai iya lalu bejaku, “Mupuka Antu Rua aku tu.” Dia orang indu lalu meri mayuh macham utai ti udah jai baka gari sepit, gari raga, gari senduk enggau utai bukai. Datai seduai ba pala tangga, seduai lalu ngebuka semua utai dalam chapan kebaruh rumah enggau jaku munyi tu: “Tu beri kami ngagai nuan Antu Rua, Antu Rangka. Anang agi minta, anang agi nanya. Utai tu bai nuan pulai ke Brunei, ke tasik besai, bai pulai ke Sintang, ke Tawang.” Udah tembu mupu ka Antu Rua, manuk biau baru kena ngerah ngalu batu. Orang pan lalu nurun siku sepintu, mai pua kumbu kena nyandik tauka ngema batu pulai kerumah. Ripih sida bejalai pulai mai batu nya, siku dulu nyan setunggul burak, lalu ditangkanka orang siku minching manuk. Udah nya dientudika orang siku minching tabak piring, nya baru tuai gawai lalu ditangkan orang bukai bejalai betunda udi, dulu ari bala lemambang ti mengap enggau orang begendang. Datai di tanah sida lalu bejalai melit langkau panggau nya tiga kali besundang. Indu lalu nabur panggau batu enggau letup. Udah nya baru lelaki miau enggau manuk munyi tu: “Sa, dua, tiga, empat, lima, enam, tujuh! Aku miau batu enggau manuk, kena aku minta taun tu enggau taun-taun dudi agi tu ila mansang jurus, mansang alus, enda senika, enda menawa. Aku minta bulih padi, bulih tempuli. Aku minta kami belimpah minta kami betuah bulih reta, bulih pengeraja ari taun ti udah, ngambika kami tau senang, tau lantang.” Nyadi udah langkau panggau batu dibiau enggau manuk, tuai gawai lalu ngambi batu ai iya dulu, ti lalu dima tauka disandik iya enggau pua. Iya lalu ditangkanka orang bukai niki kerumah niti tempuan. Nyadi semua pintu bilik sekayu rumah nya ditelengaka orang magang lakka Petara tama nganjung tuah. Sida ti bejalai nya besundang tiga kali niti ruai enggau pantar ngenuluka bala lemambang mengap enggau orang begendang. Sekumbang bejalai sida dilanggar sida serumah nya enggau tuak benama ngelanggar batu tiki. Udah tembu bejalai, nya baru sida lalu duduk ba ruai tuai gawai tauka ba bilik iya nitihka atur dulu. Sereta duduk orang lalu ngasuh bini tuai gawai nyendiaka ai kena masu batu. Nyadi utai endur masu batu nya, enti agi kelia ngena bisin temaga, tang kemayatu bisin tin tauka plastik. Utai direndam dia nya baka rangki, pelaga, gerunung, tinchin mas enggau ringgit. Nyadi utai kena ngirah ngambika manah bau nya buah kepayang kirai, kerupak buah langgir, tepus bau, bunga tual, bunga but rangkai begulai enggau darah manuk enggau darah babi ti dibai pulai ari tanah kena ngenselan menua pagi nya. UPAH ORANG MASU BATU Tiap iku orang empu batu lalu ngambi ai magang kena masu batu. Udah bekau nya, orang ti bisi pengaruh lalu masu pengaruh sida ba ai diambi diri iya empu tadi. Udah nya baru tuai gawai ngayanka upah orang masu batu. Utai ambika upah iya duku sebilah ambika kering semengat, tepayan sigi ka kurung samengat enggau belachu sedepa ka tudung iya. Kejang orang deka berengkah masu batu, gendang rayah lalu dipangkung tiga renggat. Sereta gendang bemunyi, siku orang lalu masu batu ngena ai diambi orang tadi enggau siku lalu ngeminyak iya. Udah batu diminyak, iya lalu ngengkahka batu nya atas dulang tapang, laban batu nya enda tau sebarang alai ngengkah iya. Udah begulu tu bala lemambang nampung pengap sida baru, mulaika semengat padi, semengat batu enggau semengat sida empu enggaika udah terunda-runda tepejuh jauh lebuh maya gawai. Abis pengawa lemambang mengap, sida lalu digempuru ba ruai tuai gawai lalu diberi upah mata duit, belachu enggau kebuk sereta enggau besi baka duku ambika kering semengat. Nyadi batu ti udah diminyak nya tejuka ba panggau dia dulu. Nyau pagi siti baru sida empu batu nya mai batu ngagai umai sida laban maya tu sigi udah manggul. Batu bai sida nya alai sida beransah kena ngepunka tebas sida, lalu jadika indu batu. Kebuah pia, laban ukai semina siti batu pengansah aja ke bisi dibai ngagai pelasar endur sida ngetu tauka palan alai ngetu belelak lebuh nebas. Pelasar nya mega jadi palan alai sida ngintu diri makai tauka manduk asi enggau lauk, lebih agi maya beduruk bala mayuh. Gawai Batu tu lama udah nadai kala didirika ba menua kami laban udah lama masuk pengarap baru. Ka tambah nya bala lemambang ti nemu pengap tu pan nyau nadai agi. Endang baka iya, semua penemu tu manah ambika simpan baka pesaka lama, tang enti iya dijual nyangka iya berega ari tajau Singa Raja. Penemu nya ambika kena kitai maju nyingkang ngelangkah nuju pemansang dunya moden tu. Iya mega tau dikunsi semua kitai nyadika pengering sereta nyadi jimat kena idup melepung, enda tengelam ba era globalilasyen enggau era e-penemu. Kitai enda tau enda terus belalauka kemeran orang tuai nya tajapan kitai ba dunya moden ngena penemu baru, pemandai sekula, penemu teknoloji sereta mayuh penemu bukai ti pulaika penguntung diri empu enggau semua bala mayuh. Kitai amat nadai agi bumai, tang kemeran ngiga jalai ti menuku enggau menyana kena ngidup diri meseti dikemeran. Kitai berubah nuju tunga ti manah, ti ngena sereta nadai ngemedis tauka ngenusah orang bukai. Oleh TELESA EMPERAN 
See author's posts
